钦定古今图书集成/明伦汇编/氏族典/第185卷 > 《廖用贤尚友录》 > 萧嶷
## 钦定古今图书集成/明伦汇编/氏族典/第185卷 > 《廖用贤尚友录》 > 萧嶷

按《南齐书豫章文献王传》：“豫章文献王嶷，字宣俨，太
祖第二子。宽仁弘雅，有大成之量。起家为太学博士、
长城令，入为尚书左民郎、钱塘令。太祖破薛索儿，改
封西阳，以先爵赐为晋寿县侯，除通直散骑侍郎，以
偏忧去官。桂阳之役，太祖出顿薪亭垒板，嶷为宁朔
将军，领军卫，从休范率士卒攻垒南。事宁，迁中书郎”，
寻为安远护军、武陵内史，入为宋顺帝车骑谘议参
军府掾，转骠骑，仍迁从事中郎。顺帝即位，转侍中，总
宫内直卫。沈攸之之难，太祖入朝堂，嶷出镇东府，加
冠军将军，迁中领军，加散骑常侍。上流平后，世祖自
寻阳还，嶷出为使持节、都督江州豫州之新蔡晋熙
二郡军事、左将军、江州刺史。以定策功，改封永安县
公，仍徙都督荆湖雍益梁宁南北秦八州诸军事、镇
西将军、荆州刺史。建元元年，迁侍中、尚书令、都督扬
南徐二州诸军事、骠骑大将军、开府仪同三司、扬州
刺史，封豫章郡王。会北魏动，上思为经略，乃诏嶷复
为都督荆、湘雍益梁宁南北秦八州诸军事、南蛮校
尉、荆湘二州刺史。二年，入为都督扬南徐二州诸军
事、中书监、司空、扬州刺史。太祖崩，嶷哀号，眼耳皆出
血。世祖即位，进位太尉。建“元年中，世祖以事失旨，太
祖颇有代嫡之意，而嶷事世祖恭悌尽礼，未尝违忤
颜色，故世祖友爱亦深。”永明元年，领太子太傅，解中
书监。嶷不参朝务，而言事密谋，多见信纳。服阕，加侍
中。三年，文惠太子讲《孝经》毕，嶷求解太傅，不许。嶷常
虑盛满，又因宫宴，求解扬州，授竟陵王子良，上终不
许。五年，进位大司马。六年，加中书监，固让。嶷身长七
尺八寸，善持容范，文物卫从，礼冠百僚。自以地位隆
重，深怀退素。七年，启求还第，上令世子子廉代镇东
府。十年，疾笃，表解职，不许。薨，年四十九。诏赠假黄钺、
都督中外诸军事、丞相、扬州牧。